গাংনী পৌর মেয়রের ১০ বছর কারাদণ্ড | sampadona bangla news
সম্পাদনা অনলাইন : অস্ত্র মামলায় মেহেরপুরের গাংনী পৌরসভার মেয়র আশরাফুল ইসলামকে (আশরাফ ভেণ্ডার) ১০ বছরের সশ্রম কারাদণ্ড দিয়েছেন আদালত
রবিবার দুপুরে মেহেরপুরের স্পেশাল ট্রাইব্যুনাল আদালত-৪ এর বিচারক মো. তাজুল ইসলাম এ আদেশ দেন। রায় ঘোষণার সময় আশরাফুল ইসলাম আদালতে উপস্থিত ছিলেন। আশরাফুল গাংনী উপজেলা যুবলীগের আহ্বায়ক এবং গাংনী উত্তরপাড়ার আব্দুর রশিদের ছেলে।
মামলার বিবরণে জানা গেছে, ২০১২ সালের ২৭ মে গাংনী থানার উপ-পরিদর্শক (এসআই) মো. সিরাজুল ইসলাম ফোর্স নিয়ে আশরাফুল ইসলামের বাসভবনে অভিযান চালায়। এ সময় তার বাসা থেকে একটি পিস্তল, দুটি ম্যাগজিন ও তিন রাউন্ড গুলি উদ্ধার এবং আশরাফুল ইসলামকে গ্রেফতার করা হয়। ওই দিনই এসআই মো. সিরাজুল ইসলাম বাদী হয়ে অস্ত্র আইনে মো. আশরাফুল ইসলামের বিরুদ্ধে গাংনী থানায় একটি মামলা দায়ের করেন।
মামলার প্রাথমিক তদন্ত শেষে তদন্তকারী কর্মকর্তা এসআই নারায়ণ চন্দ্র ঘোষ একই বছরের ১৬ জুন আদালতে অভিযোগপত্র দাখিল করেন। মামলায় ৮ জন স্বাক্ষ্য প্রদান করেন।
বিচারক সাক্ষ্য গ্রহণ ও মামলার নথিপত্র পর্যালোচনা করে মেয়র আশরাফুল ইসলামের বিরুদ্ধে ১০ বছরের সশ্রম কারাদণ্ডের আদেশ দেন।